सुखविंदर सिंह ने की शॉपिंग, बोले- संगीत का साथ मिले तो यह स्वर्ग से कम नहीं, बचपन से लगाव
मशहूर बॉलीवुड सिंगर सुखविंदर सिंह बुधवार रात को कसौली की सड़कों पर घूमते दिखे। सिंगर मंगलवार को कसौली घूमने आए और बुधवार को कसौली की वादियों और यहां के नजारों का लुत्फ उठाते दिखे।
मशहूर बॉलीवुड सिंगर सुखविंदर सिंह बुधवार रात को कसौली की सड़कों पर घूमते दिखे। सिंगर मंगलवार को कसौली घूमने आए और बुधवार को कसौली की वादियों और यहां के नजारों का लुत्फ उठाते दिखे। शाम को उन्होंने कसौली की सड़कों पर घूमकर शॉपिंग की। अपने फैंस के साथ तस्वीरें खिंचवाईं।
कसौली के लोग काफी मिलनसार: सुखविंदर सिंह
इस दौरान उन्होंने दैनिक भास्कर से खास बातचीत में कहा कि संगीत का साथ मिले तो कसौली स्वर्ग से कम नहीं। जब भी थकान महसूस करता हूं तो यहां आता हूं। कसौली पहुंचते ही प्रसिद्ध हेरिटेज मार्केट और माल रोड पर घूमा। मार्केट में घूमते हुए अपने चाहने वालों के साथ फोटो भी खिंचवाए।
उन्होंने कसौली के लोगों की तारीफ करते हुए कहा कि भले ही कसौली एक छोटा-सा हिल स्टेशन है, परन्तु यहां की सुंदरता देखते ही बनती है और यहां के लोग बहुत ही अच्छे और मिलनसार हैं। सुंदरता यहां की वादियों में बसती है। यहां का मौसम बहुत ही सुहाना है और वे बार बार कसौली आते रहेंगे।
खुद को खोजने की जगह कसौली: सुखविंदर सिंह
उन्होंने कहा कि कसौली में जो शांति है, वह कहीं और नहीं है। यहां के लोगों का अपनापन उन्हें काफी अच्छा लगा। सुखविंदर इससे पहले भी कई बार कसौली आ चुके हैं। हिमाचल में उन्होंने खुद को कुदरत के काफी करीब महसूस किया है। कसौली का शांत वातावरण खुद को खोजने के लिए आदर्श है। अगर यहां की शांति में संगीत का साथ मिल जाए तो कहीं और जाने की जरूरत नहीं।